CELEX: 62009TN0333
Language: et
Date: 2009-08-20 00:00:00
Title: Kohtuasi T-333/09: 20. augustil 2009 esitatud hagi — Poola versus komisjon

7.11.2009   
            
            
               ET
            
            
               Euroopa Liidu Teataja
            
            
               C 267/71
            
         20. augustil 2009 esitatud hagi — Poola versus komisjon
   (Kohtuasi T-333/09)
   2009/C 267/130
   Kohtumenetluse keel: poola
   
      Pooled
   
   
      Hageja: Poola Vabariik (esindaja: M. Dowgielewicz)
   
      Kostja: Euroopa Ühenduste Komisjon
   
      Hageja nõuded
   
   
               —
            
            
               Tühistada komisjoni 10. juuni 2009. aasta otsuse 2009/444/EÜ (1), millega määratakse kindlaks nõukogu määruse (EÜ) nr 73/2009 artiklite 7 ja 10 kohasest toetuste ümbersuunamisest tulenevate summade jaotus liikmesriikide vahel aastateks 2009–2012, (teatavaks tehtud numbri K(2009) 4375 all) I lisa osas, mis puudutab määruse (EÜ) nr 73/2009 artikli 9 lõigete 2 ja 3 kohasest toetuste ümbersuunamisest tulenevate summade jaotust liikmesriikide vahel aastaks 2012;
            
         
               —
            
            
               mõista kohtukulud välja kostjalt.
            
         
      Väited ja peamised argumendid
   
   Hageja palub osaliselt tühistada komisjoni otsus 2009/444/EÜ, tuginedes oma hagis järgmistele etteheidetele.
   Esiteks on määruse nr 73/2009 (2) artikli 9 lõikega 2 vastuolus olevate meetmete võtmisega rikutud normihierarhia põhimõtet. Vaidlustatud otsus jagab aastateks 2009–2012 ettenähtud summad vaid viieteistkümne vana liikmesriigi vahel, kuigi need riigid ei ole määruse nr 73/2009 artikli 9 lõike 2 kohaselt enam ainsad liikmesriigid, keda toetuste ümbersuunamised puudutavad. Nimetatud mehhanism peaks seetõttu 2012. aasta osas kehtima ka üheksa uue liikmesriigi suhtes.
   Teiseks on rikutud direktiivi nr 73/09 põhjendusest 14 ja artikli 9 lõikest 2 tulenevat põhimõtet, et ümbersuunamisest tulenevad vahendid tuleb jaotada objektiivsete kriteeriumite alusel, ning solidaarsuse põhimõtet.
   Kolmandaks on rikutud mittediskrimineerimise põhimõtet, kuna ümbersuunamisest tulenevate summade jaotuseks aastaks 2012 komisjoni kohaldatavad kriteeriumid (näiteks liikmesriigi Euroopa Liiduga ühinemise kuupäev ning liikmesriigi panuse suurus ümbersuunamisest saadavate vahendite saamisel), mille tulemusel jäeti Poola Vabariik ja teised uued liikmesriigid välja nende vahendite jaotusel, ei ole objektiivsed ega taga ümbersuunamise mehhanismist tulenevate kohustuste ja eeliste proportsionaalset jagunemist.
   Neljandaks rikub vaidlustatud otsus EÜ artiklit 253, kuna komisjon ei esitanud vaidlustatud otsuses, iseäranis selle põhjendustes, ega otsuse ettevalmistamise ajal aluseid, miks uued liikmesriigid jäeti välja ümbersuunamisest tulenevate summade — mis objektiivsete kriteeriumite alusel tuleb jagada kõigi liikmesriikide vahel, kellele kohaldub ümbersuunamise mehhanism –2012. aastat puudutava osa jaotusest.
   Viiendaks leiab hageja, et kostja on rikkunud olulist menetlusnormi, kuna ta tegi vaidlustatud otsuse vastuolus otsetoetuste korralduskomitee menetluskorra ning nõukogu määruse nr 1 (3), millega määratakse kindlaks Euroopa Majandusühenduses kasutatavad keeled, artikliga 3. Komisjon ei ole Poola Vabariigi esindajale vaatamata vastavale palvele esitanud vaidlustatud otsuse eelnõu poolakeelset versiooni, mis tegi hageja jaoks keerulisemaks selle eelnõu analüüsimise ja vajalike konsultatsioonide läbiviimise.
   
      (1)  ELT L 148, lk 29.
   
      (2)  Nõukogu 19. jaanuari 2009. aasta määrus (EÜ) nr 73/2009, millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003 (ELT L 30, lk 16).
   
      (3)  EÜT 1958, nr 17, lk 385; ELT eriväljaanne 01/01, lk 3.